રોડ ક્રોસ કરીને હું અને શાતા જમણી બાજુના સહેજ સૂના લાગતા રસ્તા પર વળ્યાં. નદીનો દૂર દેખાતો રૂપેરી લિસોટો અને એના પરનો ધુમ્મસી બ્રિજ સાઈડ પર રહી ગયા. એક તરફ ઊખડેલા રંગોવાળા ફલેટ્સ અને બીજી તરફ ઝૂંપડપટ્ટી મઢેલી મટિયાલી ફૂટપાથો સામે આવી ગઈ. હું અને શાતા ઝૂંપડપટ્ટીવાળી ફૂટપાથ પર બે-સબબ ચાલતાં રહ્યાં. ઝૂંપડાંઓની કાચી દીવાલો પાછળ ક્યાંક ક્યાંક સાંજના ચૂલાઓ જલવાની શરૂઆત થઈ ચૂકી હતી, ને એના પર શેકાઈ રહેલી રોટીઓની ગરમ ખુશ્બૂ સાંજની ધુમાડી હવામાં ફેલાઈ રહી હતી.